Regeringen fjerner den forhadte elafgift

Fra nytår bliver det langt billigere at tænde for vaskemaskinen, lade elbilen eller game hele natten. Regeringen har nemlig besluttet at skære elafgiften ned til EU’s minimumsniveau – og det betyder, at danskerne i praksis slipper for den ellers berygtede afgift på strøm.

I dag betaler vi 72,7 øre per kilowatt-time i elafgift, men fra 1. januar 2026 ryger beløbet ned til bare 0,8 øre. Det er så tæt på nul, som det overhovedet kan blive, uden at være det.

Statsminister Mette Frederiksen (S) forklarede i aftes, at nedsættelsen handler om at give luft i husholdningsbudgetterne efter år med stigende priser på dagligvarer.

Tusindvis af kroner sparet

Hvor meget du sparer, afhænger naturligvis af dit forbrug. Regeringens egne beregninger viser, at en gennemsnitlig familie i parcelhus slipper omkring 4.000 kroner billigere om året, mens et pensionistpar kan se frem til en regning, der er cirka 2.700 kroner lavere.

Fordelen er, at særordninger for eksempelvis varmepumper og elbiler bliver overflødige – alle får samme lave elafgift.

Det er dog en dyr håndsrækning fra staten: Afgiftslettelsen vil koste statskassen 7,1 milliarder kroner i 2026 og yderligere 7 milliarder året efter.

Ros fra erhvervslivet

Hos både Dansk Industri og energibranchen er begejstringen stor. Dansk Industris vicedirektør Troels Ranis kalder tiltaget en klar økonomisk gulerod for både husstande og små virksomheder, mens Troels Blicher Danielsen, adm. direktør i TEKNIQ, der organiserer virksomheder i det tekniske erhvervsliv, ligefrem kalder det et gennembrud:

– Det her handler ikke kun om kroner og øre på elregningen. Det handler om at give danskerne frihed til at vælge strøm som det naturlige alternativ til fossile brændsler. Når prisen falder, bliver det både lettere og mere oplagt at tage skridtet mod en mere elektrisk hverdag, siger Troels Blicher Danielsen.

Selvom elafgiften officielt kun skæres ned i 2026 og 2027, afviser flere i regeringen ikke, at nedsættelsen kan gøres permanent. Venstres formand, Troels Lund Poulsen, sagde onsdag aften til TV 2:

– Hvis det stod til mig, så ville jeg da gerne fjerne elafgiften permanent. Men nu glæder jeg mig over, at det er lykkedes i to år.

Nedsættelsen indgår i regeringens forslag til finansloven, der præsenteres senest 31. august.

Læs mere om elafgiften:

Elafgiften genindføres fra 1. juli (20.06.2023)

Nu sænker regeringen elafgiften (27.08.2022)

Regeringen fjerner den forhadte elafgift