Nu sænker Energi Fyn også priserne på ladning

Mens både Ewii og Norlys allerede har skruet ned for priserne efter regeringens kraftige reduktion af elafgiften, melder Energi Fyn sig nu ind i kapløbet. Fra 1. januar bliver det billigere at være elbilist på Fyn – og kunderne får samtidig to nye serviceaftaler at vælge imellem.

Energi Fyn ændrer nemlig hele sit setup for hjemmeladning i kølvandet på regeringens beslutning om at sænke elafgiften fra 90 øre til sølle 1 øre per kilowatttime i både 2026 og 2027. Det betyder samtidig et farvel til den nuværende refusionsordning, og derfor giver Energi Fyn nu deres serviceaftaler et grundigt eftersyn.

Resultatet? Lavere pris – og et mere fleksibelt valg, lover Energi Fyn. Kunderne får fremover to modeller at vælge imellem:

ServiceBasis – gratis:
Til dem, der bare vil lade hjemme uden dikkedarer. Her får man basisfunktionerne og tidsbegrænset support på hverdage.

ServicePlus – 29 kroner om måneden:
Den fulde pakke med døgnåben dansk support, fem års garanti inklusive drift og vedligehold af ladeboksen samt ladebrik til både hjemme- og offentlige ladere.

Christian Drejer, kommerciel direktør hos Energi Fyn, forklarer skiftet:

– Når refusionen forsvinder, skal prisen naturligvis også ned. Vi vil gøre det fair og enkelt for kunderne og give dem mulighed for at tilvælge det serviceniveau, de har behov for, siger han i en pressemeddelelse.

Og ifølge ham er behovene vidt forskellige: Nogle elbilister vil helst kunne ringe til dansk support klokken tre om natten, hvis ladeboksen blinker skævt – mens andre ikke behøver ekstra sikkerhedsnet.

Markedet rykker – så gør Energi Fyn det også

Med både lavere afgifter og stigende konkurrence fra Ewii, Norlys og en række private ladeoperatører, er der for alvor bevægelse i lademarkedet. Derfor kalder Energi Fyn ændringerne en naturlig opdatering:

– Markedet bevæger sig hurtigt, og rammevilkårene ændrer sig. Så skal vores løsninger også udvikle sig. De nye aftaler giver større fleksibilitet, lavere pris og en klar opdeling mellem standardservice og et mere komplet serviceunivers, hævder Christian Drejer.

Som i dag fortsætter Energi Fyn med Monta-appen som ladehjerne, så man kan lade automatisk, når strømmen er billigst – eller mest grøn.

Nu sænker Energi Fyn også priserne på ladning