Elafgiften genindføres fra 1. juli

Fra den 1. juli bliver det dyrere at bruge strøm. Elafgiften genindføres nemlig, efter at have været sat ned til 1 øre i et halvt år. Afgiften er på 64,8 øre pr. kilowatt-time. For en gennemsnitsfamilie på to voksne og to børn betyder det, at der kommer 1.600 kroner ekstra på elregningen i andet halvår af 2023.

I 2024 bliver afgiften endnu højere og vil i gennemsnit betyde en ekstraregning på knapt 3.500 kroner for samme familie.

Elafgiften er uafhængig af elselskab og er fastsat ud fra både danske og internationale love. Elafgifterne går til staten og Energinet, som er det offentlige transmissionsselskab.

Afgiften blev oprindelig indført, fordi man ønskede at danskerne skulle reducere deres strømforbrug for at nedsætte CO2-udslippet.

Men i september sidste år blev det besluttet, at afgiften midlertidigt skulle sænkes til EU’s minimumsafgift på 0,8 øre. Det skete på grund af de ekstreme elpriser sidste år.

Læs mere: Nu sænker regeringen elafgiften.

På længere sigt er det dog politisk besluttet, at elafgiften skal falde. I 2030 skal afgiften således være sat ned til 56,1 øre pr. kWh. Herunder kan du se, hvordan Skatteministeriet har planlagt afgiftsnedsættelsen.

| 2023 H1 | 2023 H2 | 2024 | 2025 | 2026 | 2027 | 2028 | 2029 | 2030
Elafgift pr. kWh | 0,8 øre | 69,7 | 71,0 | 64,8 | 64,8 | 64,8 | 63,2 | 61,7 | 56,1

Kilde: Skatteministeriet.

Elafgiften genindføres fra 1. juli