Din nabo i Norge kan få din elregning til at stige til vinter

Elpriserne i Danmark bestemmes ikke kun af vores eget forbrug eller vindmøllerne på Vesterhavet. Når nabolande som Norge og Sverige ændrer reglerne på elmarkedet, kan det direkte mærkes i din elregning – og denne vinter er der lagt op til mere turbulens end normalt.

I Norge har politikerne besluttet at indføre et fastprissystem, mens svenskerne samtidig ruller nye kvartalstariffer ud. Kombinationen kan sende chokbølger gennem hele Norden.

”Vi kan se frem til dybe dale og høje toppe, helt enkelt,” siger elanalytiker Anne By Nazemi, til svenske Aftonbladet. Hun peger på, at den nordiske elhandel er så tæt forbundet, at ét lands beslutninger hurtigt kan give udslag i de andres elpriser.

Hvorfor betyder det noget for Danmark?

Fordi vi er bundet op på Nord Pool, den fælles nordiske elbørs. Når nordmændene ikke længere behøver at tage hensyn til markedsprisen – men kan gemme strømmen til sig selv – bliver der mindre at eksportere til os andre. Og så stiger prisen i Danmark.

Oven i det er de norske vandmagasiner ikke særligt fyldte i år. Hvis vinteren bliver kold og tør, betyder det mindre vandkraft, færre eksportmuligheder – og højere priser sydpå.

Forbrugerne i Sydsverige står til at blive hårdt ramt, fordi deres egen produktion er lavere, og de er afhængige af import. Når de presses, presses vi også, fordi vi deler kabler og marked.

Svenska kraftnät har godt nok meldt om et overskud på 600 MWh/h i en normal vinter, men ved kuldechok kan balancen hurtigt tippe til et underskud på samme størrelse. Det er netop i de timer, Danmark kan mærke trykket – med stigende priser som resultat.

Uforudsigelig vind – også herhjemme

Vindkraften spiller en stadig større rolle i Norden, men vinden blæser sjældent præcist efter behov. Og når hele regionen oplever samme vindstille perioder, kan priserne svinge voldsomt – også i Danmark.

Alt tyder på, at vi går en vinter i møde med markant større prisudsving. Én uge kan elregningen ligne en god handel – ugen efter kan den eksplodere. For dig som forbruger handler det om at være ekstra prisbevidst, måske justere dit forbrug og holde øje med, om et fastprisaftale kan betale sig i din situation.

Kort sagt: Din elpris bliver ikke kun afgjort i København – men også i Oslo og Stockholm.

Din nabo i Norge kan få din elregning til at stige til vinter